जावलाखेल र हिमालयनको जित
विश्वास श्रेष्ठले दुई गोल गरेपछि सहिद स्मारक ए डिभिजन लिग फुटबलमा हिमालयन शेर्पा क्लबले ब्रिगेड ब्वाइज क्लवलाई ४–१ ले पराजित गरेको छ ।
काठमाडौँ — विश्वास श्रेष्ठले दुई गोल गरेपछि सहिद स्मारक ए डिभिजन लिग फुटबलमा हिमालयन शेर्पा क्लबले ब्रिगेड ब्वाइज क्लवलाई ४–१ ले पराजित गरेको छ ।एन्फा कम्प्लेक्स सातदोबाटोमा भएको अर्को खेलमा जावलाखेल युथ क्लबले मछिन्द्रमाथि २–१ को नतिजा निकाल्यो ।हिमालयनले चारै गोल दोस्रो हाफमा गरेको हो । ब्रिगेड ब्वाइजले पनि खेलको अन्त्यतिर एक गोल फर्कायो । पाँचौं जितले हिमालयन ११ खेलबाट १७ अंकसहित अंकतालिकाको पाँचौं स्थानमा उक्लिएको छ । समान खेलबाट ६ अंकसहित ब्रिगेड ब्वाइज पुछारबाट दोस्रोमा छ । १४ टोली सहभागी लिगमा रेलिगेसन व्यवस्था छैन । लिगमा तेस्रो जितले जावलाखेल ११ खेलबाट ११ अंकसहित नवौं स्थानमा छ भने ९ अंक बटुलेको मछिन्द्र दसौंमा छ । बुधबार दोस्रो खेलमा मछिन्द्र र जावलाखेल दुवैले पहिलो हाफमा उल्लेखीय अवसर सिर्जना गर्न सकेनन् । यद्यपि ४० औं मिनेटमा जावलाखेलका गौतम श्रेष्ठको हेडर मछिन्द्रका गोलरक्षक जीवन भट्टराईको हातमा पुग्यो । दोस्रो हाफमा भने जावलाखेलले सुधारिएको प्रदर्शन गर्‍यो । ४८ औं मिनेटमा जावलाखेलका फोडे फोफाना वान भर्सेस वानमा चुकेका थिए । उनको प्रहार पोस्ट माथिबाट बाहिरियो । त्यसको एक मिनेटपछि नै फोफानाको पासमा सुरज ठकुरीको वान–टच प्रहार मछिन्द्रका गोलरक्षक जीवनले मुस्किलले बचाए । ५५ औं मिनेटमा जावलाखेलले पेनाल्टी गोलमार्फत अग्रता लियो । फोफानाले क्रस गरेको बल क्लियर गर्न खोज्दा अञ्जन देवकोटाले बक्सभित्र ह्यान्ड गरेपछि प्राप्त पेनाल्टीमा जावलाखेलका अरुज सिंहले गोल गरेका थिए । ६५ औं मिनेटमा फोफानाले अग्रता दोब्बर बनाए । सुमन डंगोलको क्रसमा उनले सिक्स यार्ड बक्सबाट हाफ भलीमा गोल गरे । ९० औं मिनेटमा मछिन्द्रका अलावा अदेमोलाले गोल गरी अन्तर कम गरे । तर, कम्तीमा एक अंक हासिल गर्न पनि त्यो पर्याप्त भएन ।‘हामी तीन अंक हासिल गर्न आएका थियौं र योजनाअनुसारकै खेल भएकोमा म खुसी छौं,’ जावलाखेलका सहायक प्रशिक्षक नरेश थापाले थपे, ‘मेरो विचारमा हामी लिगको अन्तिम दुई स्थानबाट लगभग जोगिएका छौं ।’ यो लिगमा रेलिगेसन व्यवस्था त छैन तर, अन्तिम दुई स्थानमा रहने टोलीलाई अर्को सिजनको लिगमा दुई अंकको कारबाही हुनेछ ।मछिन्द्रका प्रशिक्षक निशान श्रेष्ठले भने निर्णायक खेलको अन्तिम क्षणमा दिइएको पेनाल्टीमा म्याच रेफ्री नवीन्द्र महर्जनप्रति आक्रोश व्यक्त गरे । यद्यपि उनले बाँकी खेलमा जित हासिल गरी अन्तिम दुई स्थानबाट बच्ने योजना रहेको बताए ।पहिलो खेलमा ४६ औं मिनेटमा आइभोरी कोस्टका स्ट्राइकर प्याट्रिक गोहाले सुरुआती गोल गरे । ५४ औं मिनेटमा भिषण गुरुङले गोल गरी अग्रता दोब्बर बनाए । विश्वासले ६१ र ८० औं मिनेटमा गोल गरे । उनले जारी लिगमा गोलसंख्या ५ पुर्‍याएका छन् र सर्वाधिक गोल गर्ने थ्रीस्टारका रन्जित धिमालभन्दा २ गोलले पछि छन् । ८७ औं मिनेटमा वर्तमान राईले ब्रिगेड ब्वाइजबाट एक गोल फर्काएका थिए ।हल्चोक मैदानमा खेलाइएको अर्को खेलमा फ्रेन्ड्स क्लबले एनआरटीसँग १–१ को बराबरी खेल्दै अंक बाँडेको छ । ४३ औं मिनेटमा सुशील लामाको गोलमार्फत एनआरटीले अग्रता लिएको थियो । त्यसलाई ७८ औं मिनेटमा फ्रेन्ड्सका असिम भुसालले गोल फर्काएर बराबरीमा ल्याएका थिए ।लिगमा दुई जित र तीन बराबरीपछि ९ अंकसहित लिगको ११ औं स्थानमा छ । एनआरटी ५ अंकसहित अन्तिम स्थानमा छ । उसले १ खेल जितेको छ भने दुई बराबरी खेलेको छ ।